
Sut mae ysgol yn datblygu un agwedd ar ei Chynllun Datblygu Ysgol: adroddiad sy’n adfyfyrio’n feirniadol ar y camau gweithredu, yr effaith a’r sylfaen dystiolaeth
‘Y cynllun datblygu ysgol yw cynllun strategol yr ysgol ar gyfer gwelliant. Mae’n nodi’r camau y bydd ysgol yn eu cymryd i wella deilliannau dysgwyr.’
								     (Llywodraeth Cymru, 2014)
Gwelir yn y dyfyniad uchod y cynlluniwyd cynlluniau datblygu ysgol (CDY) er mwyn sicrhau bod ysgolion yn ystyried camau er mwyn gwella darpariaeth yr ysgol. Ers 2014, cyflwynwyd canllawiau wedi’i ddiweddaru i gynnig cymorth i athrawon i wella eu gweithrediad yn yr ysgol (Llywodraeth Cymru, 2022). Bwriadaf drafod un elfen o gynllun datblygu fy ysgol i o fy mhrofiad addysgu sef sicrhau bod asesu ac adborth athrawon yn cefnogi dysgwyr i wella eu gwaith yn rheolaidd a chymryd rhan yn eu taith ddysgu eu hunain. Am bwrpas yr adroddiad yma, trafodir yr ysgol fel Ysgol A i gadw’r ysgol yn anhysbys i ddilyn canllawiau BERA (2018). Seliwyd Ysgol A eu targedau ar argymhellion gan Estyn (2023) ar ôl ei arolygiad er mwyn sicrhau ansawdd dysgu gwell. Bwriadaf trafod hefyd pa gamau gweithredu mae’r ysgol wedi cymryd a sut fwiradur asesu datblygiad. 
Ysgol ffrwd Cymraeg o 95 disgybl, 3-11 oed yw Ysgol A. Mae’n rhan o ffederasiwn gyda 2 ysgol arall (Estyn, 2023). Gwelwyd bod 28.8% wedi dod o deuluoedd sy’n siarad Cymraeg adref, mae 17.6% yn gymwys am brydau ysgol ac mae gan 15% o ddisgyblion anghenion dysgu ychwanegol.
Cyflwynodd Llywodraeth Cymru (2014) CDY fel elfen angenrheidiol i addysg Cymru er mwyn i ysgolion werthuso eu hymarfer a darpariaeth addysg i osod targedau ar gyfer datblygiad cynaliadwy (MacBeath a Mortimore, 2001). Dylai’r CDY darparu’r sylfaen ar gyfer gwella’r ysgol a dylai adlewyrchu gweledigaeth yr ysgol (Prifysgol Agored, 2014, t.3; Estyn, 2018). Yn debyg, cynigir y profiadau a'r deilliannau dysgu gorau posibl i ddysgwyr er mwyn ei chefnogi i wneud cynnydd tuag at y pedwar diben (Llywodraeth Cymru, 2022; Llywodraeth Cymru, 2021). Nid yn unig hyn, mae cymunedau, cwricwlwm, technoleg, digwyddiadau’r byd ac anghenion disgyblion gwastad yn newid felly mae angen i ysgolion gwerthuso eu hymarfer er mwyn addasu i’r anghenion newydd. (MacBeath a Mortimore, 2001; Estyn, 2016).
Ceir proses benodol rhaid dilyn er mwyn i ysgolion greu CDY llwyddiannus (Llywodraeth Cymru, 2014). Er mwyn i ysgolion asesu eu sefyllfa bresennol, rhaid iddynt hunan werthuso er mwyn gallu cael sail ar gyfer dadansoddi data a chynllunio gwelliant cynaliadwy (Llywodraeth Cymru, 2014; 2022; Estyn, 2018). Ceir barnau cadarnhaol sy’n nodi pwysigrwydd gwerthuso a dadansoddi data er mwyn gallu gosod camau gweithredu am welliant hir dymor. Cynigir hyn cyfle i ysgolion arwain at welliannau mewn addysg a dysgu fel y derbynia disgyblion yr addysg a chymorth mwyaf effeithiol (Llywodraeth Cymru, 2014; Bennet et al, 2000 t.335; Prifysgol Agored, 2014, t.3; Estyn, 2018). Er hyn, ceir elfen gritigol sy’n nodi nad yw athrawon yn hollol hyderus yn defnyddio CDY gan ei fod rhy eang, yn gyfyngedig ac yn annhebygol o ddangos unrhyw ffocws strategol. Gall hyn cael effaith felly ar weithrediad a chanlyniadau’r cynllun gan ei fod yn achosi dryswch (Bennet et al, 2000 t. 336).
Ond, ceir tystiolaeth gadarnhaol gan Lywodraeth Cymru (2022c) sy’n nodi bod angen i ysgolion gynnwys rhanddeiliaid wrth gynllunio eu CDY ar gyfer cynwysoldeb ac effeithlonrwydd. Cyflwynon nhw ddull Ysgolion fel Sefydliadau Dysgu i gefnogi ysgolion i baratoi am y cwricwlwm newydd ac i sicrhau bod ysgolion yn darparu addysg effeithiol. Cynhelir cyfarfodydd felly gyda llywodraethwyr, athrawon, yr ysgol a rhieni er mwyn asesu a chynllunio camau ar gyfer datblygiad (Prifysgol Agored, 2014, t.4-5; Knoff, 2007). Er hyn, ceir barn gritigol sy’n nodi bod effeithlonrwydd CDY yn dibynnu ar berchnogaeth, cyfranogiad ac ymrwymiad y rhanddeiliaid wrth lunio a gweithredu'r cynllun (MacGilchrist et al, 1995, t.120). Ond, ceir tystiolaeth gyferbyniol gadarnhaol sy’n nodi bod cael amrywiaeth o farnau gwahanol yn lleihau tuedd ac felly’n cynyddu effeithlonrwydd gweithrediad y CDY (Llywodraeth Cymru, 2014; Botha, 2007; Llywodraeth Cymru, 2021a; Estyn, 2018).
Ar sail y gwerthusiad a’r camau gweithredu y gosodir, ceir cyfle ar ddiwedd pob tymor a phob blwyddyn i asesu effeithlonrwydd y targedau cafodd eu gosod (Llywodraeth Cymru, 2014). Gwelir bod cyfle i asesu cynnydd ac effeithiau'r CDY ar ddatblygiad disgyblion a gweithrediad yr ysgol (Llywodraeth Cymru, 2014; Llywodraeth Cymru, 2022a; Bennet et al, 2000 t.335; Prifysgol Agored, 2014, t.3). 
Yn y gorffennol, roedd yn angenrheidiol bod ysgolion yn darparu Estyn gydag adolygiad hunanwerthusiad. Erbyn hyn, nid yw’n angenrheidiol iddynt ddarparu hyn i Estyn. Gwelwyd bod bwriad bod ysgolion yn cael cyfle i ddarparu Estyn gyda ffyrdd maent yn mynd i wella mewn ffordd llai ffurfiol (Estyn, 2019). Soniwyd yn barod bod athrawon yn drysu wrth ddilyn y CDY (Bennet et al, 2000 t. 336), felly ystyrir bod hyn yn ffordd i gael canlyniad yr un mor effeithiol ond mewn ffordd symlach (Estyn, 2019).
Soniwyd yn barod y bwriadir trafod sut cynllunnir ysgol eu CDY er mwyn gwella eu ffordd o asesu a chynnig adborth i ddisgyblion er mwyn iddynt ddatblygu ei gwaith ac ymgysylltu gyda’u taith dysgu eu hun (Ysgol A, 2023). Diffinnir asesu ac adborth fel gwybodaeth a roddir i’r dysgwr am eu perfformiad mewn perthynas â nodau neu ddeilliannau dysgu. Dylai anelu at sicrhau bod disgyblion yn gwella o ran eu dysgu (Education Endownment Foundation, 2024; William a Black, 1998). O ran Cwricwlwm i Gymru (CiG) (2024), cynigir asesu ac adborth cyfleodd i ddisgyblion barhau gyda’i chontinwwm dysgu, tuag at y pedwar diben ac am gynnydd gydol oes.
Ceir nifer o ffyrdd gwahanol i ddarparu dysgwyr gydag adborth. Honna William a Black (1998), yn ei adolygiad ‘Inside the Black Box’, bod asesu’n fwy effeithiol os yw’n rhyngweithiol ac adeiladol gydag mwy nag un dull o’i fesur. Gellir darparu adborth yn ysgrifenedig ac ar lafar gan staff a chyfoedion. Cytunai Rob Coe et al yn eu Pecyn Cymorth Addysgu Gwych (2020) bod athrawon gwych yn rhoi i ddysgwyr y wybodaeth a sgiliau sydd eu hangen arnynt i gynllunio, rheoleiddio a monitro eu dysgu trwy adborth adeiladol effeithiol. Er hyn, ceir barn gritigol gan Didau (2014) sy’n nodi nad yw’n bosib mesur ac asesu cyrhaeddiad dysgwyr mewn gwers yn unig. Ystyrir bod angen fwy o amser er mwyn asesu cynnydd hir dymor dysgwyr. Cytunai John Mason (Griffin, 1989) a Bennet (2011) bod dysgu’n rhywbeth sy’n digwydd dros amser ac nid yw cynnig adborth ym mhob gwers wastad yn effeithiol.
Ar y llaw arall, ceir amddiffyniad gan William (2011) ble nodai bod asesu ac adborth yn well os yw’n cael ei gynnig ble mae cyfle i ddisgyblion weithredu ar yr adborth. Cytunai Quick-Lawrence (2023) a Nottingham (2024) bod asesu’n fwy effeithiol os caiff ei roi yn ystod gwers neu gyfres o wersi fel bod cyfle i weithredu ar yr adborth adeiladol cyn diwedd y cyfnod dysgu. Byddai hyn yn ffordd i ddysgwyr barhau i ddysgu a datblygu trwy gamau cynnydd CiG er mwyn datblygu ym mhellach tuag at y pedwar diben ar gyfer dysgu continwwm (Llywodraeth Cymru, 2024). Cytunai Estyn (2020) bod yr ysgolion mwyaf effeithiol yn cynnig adborth adeiladol effeithiol i ddisgyblion trwy asesu cyfoedion ac adborth llafar ac ysgrifenedig. Wrth ystyried hynny yng nghyd â chanllawiau Llywodraeth Cymru (2024) o fewn CiG, ystyrir pwysigrwydd asesu ac adborth ar gyfer datblygiad a chynnydd disgyblion o fewn CiG ar gyfer dysgu continwwm. Ystyrir felly, dyma pam mae Estyn wedi cynnig hyn fel targed i Ysgol A ddatblygu (Estyn, 2023).
Cynlluniodd Ysgol A CDY tair blwyddyn gyda dulliau i ddatblygu a gwella gweithrediad yr ysgol i ddarparu'r addysg gorau i ddisgyblion (Ysgol A, 2024). Wrth ystyried canllawiau Llywodraeth Cymru o CDY (2014), gwelir bod CDY Ysgol A wedi dilyn y canllawiau’n gywir ac yn effeithiol. Seliwyd y CDY ar adolygiad eu camau gweithredu o’r flwyddyn flaenorol ac ar argymhellion gan Estyn ar ôl iddynt gael arolygiad (Estyn, 2023). O ran asesu ac adborth, nodwyd yn y CDY nad oedd digon o gynnydd wedi cael ei wneud ac felly roedd angen parhau gyda’r targed am y flwyddyn nesaf gyda chamau gweithredu newydd (Ysgol A, 2023). Cynhaliwyd cyfarfodydd gyda rhanddeiliaid yn cynnwys llywodraethwyr, staff, rhieni a disgyblion wedi selio ar ddull Ysgolion fel Sefydliadau Dysgu er mwyn cynhyrchu CDY o safon uchel (Ysgol A, 2024; Llywodraeth Cymru, 2014; 2022c). Ond, nodai Meyers (2019) nad yw CDY wastad yn hollol ddibynadwy gan fod bias gan yr ysgol wrth iddynt osod targedau eu hun.
Ond, ceir barn gadarnhaol sy’n cytuno gyda dull cynllunio CDY Ysgol A trwy nodi bod rhanddeiliaid yn cynnig mwy o farnau i sicrhau bod amrywiaeth o agweddau yn cael ei ystyried (Prifysgol Agored, 2014, t.4-5; Knoff, 2007). Yn debyg, seliodd Ysgol A ei gynllun ar argymhellion gan Estyn sy’n awgrymu fod y targedau yn addas ac yn ddibynadwy gan ei fod wedi dod o farn broffesiynol allanol (Estyn, 2023). Gan eu bod nhw felly’n cynllunio hyn gydag amrywiaeth o farnau wrth osod targedau a chamau gweithredu, ystyrir byddai hyn yn helpu i ddisgyblion dderbyn adborth adeiladol effeithiol ar eu gwaith ar gyfer datblygiad gydol oes (Llywodraeth Cymru, 2024).
Er mwyn i Ysgol A asesu eu cynnydd, penderfynwyd ar ddulliau gwahanol i sicrhau eu bod nhw’n gweithredu ar y targedau’n effeithiol. Mesurir y cynnydd yma pob tymor yn ôl targedau trwy ddefnyddio tystiolaeth o Seesaw, teithiau dysgu a llais y disgybl. Cynhaliwyd cyfarfod gyda’r brifathrawes ble nododd y cynigir Seesaw cyfle i ddisgyblion llwytho eu gwaith ar iPad er mwyn i athrawon allu cynnig adborth yn ddigidol i ddisgyblion er mwyn gweithredu ar dargedau ar gyfer datblygiad tuag at y pedwar diben (Ysgol A, 2024). Ceir barn gefnogol gan Quick-Lawrence (2024) ble nodai bod cynnig adborth yn ddigidol yn fanteisiol ac yn effeithiol i ddatblygiad dysgwyr gan ei fod yn farn ‘diduedd’ yn lle gorfod gwrando ar yr athrawon yn rhoi adborth ar lafar neu yn y llyfr. Yn debyg gan nad yw wedi cael ei nodi ar y gwaith, teimlai disgyblion ei fod yn adborth adeiladol yn lle adborth negatif. Cytunai Estyn (2021) bod hyn yn ddull effeithiol o gynnig adborth a gellir ystyried ei fod yn datblygu sgiliau cymhwysedd digidol disgyblion o fewn y broses hefyd (Llywodraeth Cymru, 2022b). 
Er hyn, yn y CDY, nodir bod ganddynt fwriad o brynu mwy o iPads er mwyn sicrhau bod mwy o gyfleodd i ddisgyblion dderbyn adborth, ond rhaid ystyried y diffyg ariannu mae ysgolion yn derbyn (Ysgol A, 2024; National Education Union, 2023). Nodai Ysgol A mewn dadansoddiad SWOT bod y nifer o ddisgyblion yn yr ysgol yn lleihau sydd felly’n cael effaith negyddol ar gyllid. Ond, blaenoriaethwyd rhan o’r arian i sicrhau eu bod nhw’n cynnig adborth ac asesu effeithiol ac adeiladol i ddisgyblion wneud cynnydd tuag at CiG (Llywodraeth Cymru, 2024). 
Dull arall o fesur effaith adborth ac asesu disgyblion a nodwyd yn y CDY oedd cynnal llwybrau dysgu a chasglu barnau disgyblion (Ysgol A, 2023). Gellir cynnal teithiau dysgu er mwyn casglu tystiolaeth am addysgu a dysgu, tystiolaeth o gynnydd a meysydd ar gyfer datblygiad ysgol (Steiny, 2009; Bullen, 2020). Gellir hefyd casglu llais y disgybl i weld os ydynt yn teimlo fod yr adborth maent yn derbyn wedi gwella (Ysgol A, 2024). Pwysleisia Llywodraeth Cymru a Hawliau Plant pwysigrwydd llais y disgybl er mwyn i ddisgyblion gael ei barn yn eu haddysg (Llywodraeth Cymru, 2021; Comisiynydd Plant Cymru, 2022).
Bwriadwyd Ysgol A gweithredu ar hyn i arsylwi adborth llafar y rhoddir yn ystod amrywiaeth o wersi a gweld sut mae disgyblion yn gweithredu ar yr adborth adeiladol (Ysgol A, 2024). Er hyn, nodai Bullen (2020) bod elfennau negyddol i deithiau dysgu gan ei fod yn broses hir ac anodd casglu’r data sydd angen. Ond, gydag argymhellion gan Estyn yn nodi buddion teithiau dysgu ar gyfer mesur effeithlonrwydd targedau, ystyrir ei fod yn rhywbeth effeithiol i Ysgol A ei wneud er mwyn sicrhau bod y staff i gyd yn asesu ac yn cynnig adborth yn yr un modd ac mewn ffordd effeithiol (Estyn, 2021).
Ar hyn o bryd, gwelwyd bod ond 60% o ddisgyblion sy’n ymateb yn effeithiol i adborth. Nodwyd yn y CDY bod ganddynt nod i gyrraedd 90% erbyn diwedd y tair blwyddyn (Ysgol A, 2023). 
Nodwyd yn eu gwerthusiad o’r flwyddyn flaenorol nad ydynt yn cynnig adborth yn ddigon aml er mwyn i ddisgyblion uwch lefelu eu gwaith. Er mwyn bwrw y 90%, bwriadwyd gwario £200 i edrych ar esiamplau da o asesu ar draws rhanbarthau a’r wlad i allu datblygu system monitro gadarn am yr ysgol. (Ysgol A, 2023). Yn debyg, hoffen nhw drafod gyda chlwstwr o ysgolion cynradd i weld sut maen nhw’n gweithredu asesu ac adborth yn yr ystafell ddosbarth (Ysgol A, 2023). Trwy weithrediad cydweithredol, sbarduna hyn syniadau newydd y gellir ei roi ar waith i gynyddu effeithlonrwydd asesu ac adborth am gynnydd disgyblion (Chikoko, 2007; Cole, 2010:15-26). 
Er hyn, ceir honiad cyferbyniol sy’n nodi bod hyn yn cymryd amser ac mae newid yn cymryd amser (Mphahlele, 2012). Ond, rhaid ystyried bod y CDY yn gynllun tair blwyddyn er mwyn sicrhau bod amser i weld newid yn hir dymor trwy adolygu a gweithredu yn fyr dymor (Ysgol A, 2024). Byddai hyn wedyn yn sicrhau erbyn diwedd y trydydd flwyddyn bod yr asesu ac adborth sy’n cael ei weithredu yn effeithiol iawn ar gyfer datblygiad dysgwyr (Ysgol A, 2024).
Ar ôl yr adolygiad cyntaf, gwelwyd cynnydd yn barod ble mae 70% o ddisgyblion nawr yn ymateb yn well i adborth adeiladol gan oedolion a chyfoedion er mwyn gwella a datblygu eu dysgu (Ysgol A, 2023). Ystyrir felly, cynigir y CDY canllawiau effeithiol i staff er mwyn iddynt weithredu asesu ac adborth yn well yn yr ystafell ddosbarth (Prifysgol Agored, 2014, t.4-5; Knoff, 2007).
Does dim amheuaeth fod Ysgol A wedi gweithredu ar ddulliau gwahanol o sicrhau bod eu hadborth ac asesu yn gwella er mwyn i ddisgyblion ddatblygu. Ond, ystyrir ar ôl dadansoddi llenyddiaeth a CDY Ysgol A, mae dal ffyrdd gall Ysgol A gweithredu’n fwy ar eu targed o wella ei asesu ac adborth. Soniwyd yn flaenorol gwnaethwyd cynnydd yn nhymor cyntaf yr adolygiad, ond mesurwyd hyn trwy lais y disgybl yn unig. Er teimlai disgyblion fod yr adborth y derbyniwyd yn effeithiol, nid ydynt wedi ystyried unrhyw ffyrdd arall o asesu’r cynnydd (Ysgol A, 2024). Wrth ystyried honiad William a Black (1998), er mwyn gwneud yr adborth yma’n fwy effeithiol, efallai dylai Ysgol A ystyried defnyddio mwy nag un dull mesur er mwyn profi eu cynnydd a datblygiad fel arsylwi trwy deithiau dysgu. Byddai hyn yn cynnig gwerthusiad mwy manwl a dibynadwy iddynt allu creu camau gweithredu pellach ar gyfer datblygiad er mwyn i ddisgyblion wneud cynnydd pellach ar eu continwwm dysgu (Steiny, 2009; Bullen, 2020).
Gwelwyd hefyd yn y CDY bod Ysgol A ond yn bwriadu cynnal asesu ac adborth i ddisgyblion ar ddiwedd cyfnod dysgu (Ysgol A, 2024). Ond, awgrymai Quick-Lawrence (2023), Nottingham (2024) a William (2011) bod adborth yn fwy effeithiol cyn diwedd y cyfnod dysgu gan fod cyfle i ddisgyblion weithredu ar y gwaith cyn iddo gael ei orffen. Nodai Quick-Lawrence (2023) y teimlai ddisgyblion yn llai negyddol am eu gwaith gan fod cyfle i wella ac addasu cyn iddo gael ei gyflwyno fel drafft terfynol. O ganlyniad, gall Ysgol A treialu hyn i weld os yw hyn yn cael effaith gadarnhaol ar eu gweithrediad o asesu a chynnig adborth i ddysgwyr. Byddai hyn yn sicrhau bod disgyblion yn parhau i ddatblygu ar eu continwwm dysgu o fewn meysydd dysgu CiG a tuag at y pedwar diben (Llywodraeth Cymru, 2022). 
Yn sicr, gwelir pwysigrwydd bod ysgolion yn cynllunio CDY gyda chamau gweithredu effeithiol er mwyn sicrhau cynnydd a datblygiad gan eu dysgwyr. Wrth gyfeirio nôl at y ddyfyniad ar ddechrau’r adolygiad, gellir cytuno bod CDY yn gynllun strategol ar gyfer gwelliant gan yr ysgol a staff (Llywodraeth Cymru, 2014; 2022). Ystyrir hefyd pwysigrwydd gweithredu asesu ac adborth adeiladol ar gyfer cynnydd gan ddysgwyr tuag at y pedwar diben ar gyfer continwwm dysgu (Llywodraeth Cymru, 2022). Er bod rhai elfennau critigol i CDY Ysgol A, rhaid ystyried ei fod nhw wedi profi cynnydd yn barod wrth iddynt weithredu ar eu targedau (Ysgol A, 2023). 
Rydw i wedi gallu gweld effeithiau positif cynllunio, gweithredu ac adolygu CDY ar gyfer datblygiad. Ceir cyfle i sicrhau y cynnigir yr addysg gorau posib i ddisgyblion a datblygu ar unrhyw rwystrau sy’n ei wynebu. O ran y safonau proffesiynol ar gyfer addysgu ac arweinyddiaeth (Llywodraeth Cymru, 2020c) ceir cyfle i mi gymryd cyfrifoldeb personol wrth weithio gyda rhanddeiliaid i wella gweithrediad yr ysgol. Yn debyg, wrth i mi weithio gyda’r rhanddeiliaid, cefnogaf rolau arweinyddol ffurfiol trwy gynnig fy marn ac adborth er mwyn sicrhau bod CDY yr ysgol yn cynnig y camau gorau i ddisgyblion ddatblygu tuag at y pedwar diben ac ar gyfer dysgu continwwm gydol oes.

